## Sanitat obri el punt d’Urgències en el Complex Sanitari Campanar

*** Es tracta d’un punt d’atenció sanitària situat en l’avinguda Campanar, al costat del Centre de Salut Campanar II**

La Conselleria de Sanitat ha posat en marxa el nou punt d’Urgències de Campanar. Es tracta del trasllat de l’antic punt d’atenció sanitària (PAS) del Departament de Salut València-La Fe que es trobava en el carrer Joaquín Ballester i que ara passa a les noves i modernes instal·lacions en l’avinguda Campanar, núm. 21, al costat del Centre de Salut Campanar II.

Des del 26 de juny, este punt d’atenció continuada funciona a ple rendiment per a oferir atenció sanitària a la població assignada al Departament de Salut València-La Fe, aproximadament 210.000 ciutadans.

Este punt d’atenció sanitària d’urgències està integrat dins de l’edifici del Centre de Salut Campanar II, que compta amb una inversió de més de 10 milions d’euros, i al seu torn dins el Complex Sanitari Campanar, que preveu també la posada en marxa d’un centre d’especialitats, que se situarà en un edifici contigu i la construcció d’un hospital d’aguts.

El centre compta amb tres facultatius, dos infermeres, dos administratius, dos tècnics en cures auxiliars d’infermeria (TCAE) i un zelador. Així mateix, per a l’atenció domiciliària compta amb tres facultatius, tres conductors i una infermera per a donar assistència en domicilis. Esta plantilla es reforça els diumenges i festius, amb diferent treball per torns.

Este punt d’atenció sanitària (PAS) inclou tot l’equipament necessari per a la realització d’algunes proves d’urgència com són radiografies i estudis d’orina o glucèmies, entre altres.

L’obertura d’este nou punt d’Urgències complix amb l’objectiu de garantir l’accés equitatiu de tots els ciutadans als recursos sanitaris, i per això la Conselleria està duent a terme una important millora de les infraestructures sanitàries dotant-les amb el millor equipament perquè qualsevol pacient del sistema sanitari accedisca a les mateixes prestacions.

Si bé este punt és un servici per a la població assignada al Departament de salut València La Fe, atendrà urgències de pacients d’altres departaments que puguen acudir pel pol d’atracció que encara es manté en haver sigut una estructura dependent de l’antic Hospital La Fe de Campanar.

Fecha: 30/06/2025